गया में मिलिट्री फायरिंग रेंज के पास हादसा, होली खेलते समय चीथड़े उड़े; 3 घायल
Gaya News;गया में बुधवार की सुबह एक गांव में धमाके के साथ तोप के गोला गिरा। इसमें एक ही परिवार के तीन लोगों की मौत हो गई। जबकि तीन अन्य सदस्य जख्मी है।
बिहार के गया में होली के दिन बड़ा हादसा हो गया। गूलरवेद गांव में धमाके के साथ तोप का गोला गिरा। इसमें पति-पत्नी समेत परिवार के 3 सदस्यों की मौत हो गई, जबकि 3 सदस्य घायल हो गए। इनमें एक की हालत गंभीर बनी हुई है। घटना के समय सभी होली खेल रहे थे। घायलों को मगध मेडिकल भर्ती कराया गया है।
बाराचट्टी थाना क्षेत्र के बुमेर पंचायत के गूलरवेद गांव से एक किलोमीटर दूर मिलिट्री फायरिंग रेंज है। बुधवार की सुबह करीब 8 बजे मिलिट्री के जवान अभ्यास कर रहे थे। इसी दौरान एक तोप का गोला उनके गांव में गिरा। इसकी चपेट में एक ही परिवार के 6 लोग आ गए। तीन के चीथड़े उड़ गए।
घटनास्थल पर ही तीन की मौत हो गई, जबकि 2 महिला और एक पुरूष गंभीर रूप से घायल हैं। इन्हें बेहतर इलाज के लिए अनुग्रह नारायण मगध मेडिकल अस्पताल भर्ती कराया गया है।
तस्वीरों में देखिए हादसा...
हादसे में गोला मांझी के दामाद गोविंदा मांझी (29) निवासी डोभी और सूरज कुमार की मौके पर ही मौत हो गई। वहीं बेटी बेटी कंचन कुमारी (28) की इलाज के लिए ले जाते हुए रास्ते में मौत हो गई। गीता कुमारी (11), लाच्छो देवी (30) और पिंटू मांझी(25) घायल हो गए। घटना की सूचना मिलने के पुलिस घटनास्थल पर पहुंची। परिवार का रो-रो कर बुरा हाल है।
इस संबंध में बाराचट्टी थानाध्यक्ष राम लखन पंडित ने बताया कि बाराचट्टी के बूमर पंचायत के गूलरवेद गांव में तोप के गोला से दो लोगों की मौत की सूचना मिली है। दो से तीन लोग घायल हैं। सभी को मगध मेडिकल रेफर कर दिया गया है।
कमेटी बनाकर जांच की जाएगी- अधिकारी
मौके पर पहुंचे सिटी एसपी अशोक कुमार ने बताया कि कमेटी बनाने की अनुशंसा की जाएगी। वो जांच करेंगे कि किस स्थिति में ऐसा हुआ। जख्मियों ने बयान दिया है। बताया है कि सुबह 9 बजे के करीब गोला गिरा है। आगे जांच के बाद ही कुछ कह सकेंगे।
वहीं शेरघाटी के SDO अनिल कुमार रमन ने बताया कि फायरिंग रेंज गांव से करीब 400 मीटर दूर है। जब भी कोई टीम फायरिंग के लिए आती है तो उसे फायरिंग प्रैक्टिस के पहले और बाद में स्थानीय प्रशासन से NOC लेनी होती है। इस बार NOC नहीं ली गई है। उनके गाइडलाइन में है कि रविवार और छुट्टी के दिन फायरिंग नहीं होती है। अभी तो पहली नजर में देखने में लग रहा है कि यह फायरिंग का ही पार्ट है।
कहा कि मिली जानकारी के अनुसार अभी उधर 2-3 टीम काम कर रही है। हम लोग जांच कर रहे हैं। उसके बाद ही पता चलेगा कि किस टीम के द्वारा फायरिंग की गई है। हम लोग एक कमेटी बनाएंगे और इस पर गहराई से जांच करेंगे कि भविष्य में फिर ऐसी घटना न हो।
15 दिन पहले भी गिरा था गोला
बाराचट्‌टी प्रखंड का देवरी-डुमरी इलाका फायरिंग जोन है। यहां सेना, अर्द्ध सैनिक बलों का अक्सर अभ्यास चलता रहता है। बुधवार को भी फायरिंग जोन में प्रैक्टिस चल रही थी। ग्रामीणों का कहना है कि यह कोई पहली घटना नहीं है। आरोप है कि यह सीधे तौर पर सेना और जिला प्रशासन की लापरवाही है। फायरिंग जोन में गोले गिरना तो समझ में आता है लेकिन गांव में जहां आबादी है, वहां कैसे गोले गिर रहे हैं?
लोग बता रहे हैं कि 15 दिन पहले भी इस तरह की घटना हुई थी। मनसाडीह में एक व्यक्ति के घर पर तोप का गोला गिरा था। हालांकि उस समय किसी व्यक्ति को चोट नहीं आई थी। केवल घर ही क्षतिग्रस्त हुआ था।
पहले भी हो चुका है हादसा
ग्रामीणों के अनुसार आठ महीने पहले भी इसी गांव में मिलिट्री फायरिंग रेंज से गोली लगने से 20 वर्षीय रघु मांझी की मौत हुई थी। इससे पहले भी इस गांव में दो लोगों की मौत हुई थी। कई जानवर भी तोप के गोले के शिकार हो चुके हैं। इसकी वजह मिलिट्री के फायरिंग रेंज गांव के काफी करीब होना है।
सांसद और सिटी एसपी गांव पहुंचे
घटनास्थल पर गया सांसद विजय मांझी, सिटी एसपी अशोक कुमार, डीएसपी और एसडीओ पहुंचे। बीडीओ ने मृतकों के परिजन को 20-20 हजार रुपए दिया गया है। वहीं तीन-तीन हजार अंत्येष्टि के लिए दिया है।
इस संबंध में एसएसपी आशीष भारती ने बताया कि गूलरवेद गांव की घटना में सिटी SP, SDPO शेरघाटी, SDM शेरघाटी एवं अन्य पुलिस तथा प्रशासनिक अधिकारी पहुंचकर जांच कर रहे हैं। घटना के कारणों एवं अन्य बिंदुओं पर जांच के बाद ही कुछ स्पष्ट रूप से कहा जा सकेगा।